作者:程節齋
標題:沁園春
內容:自古人言，慶在子孫，端有由來。看長庚孕李，昴星佐漢，福從人召，瑞自天開。曾憶當年，乃翁熊夢，豈在區區春祀禖。祗憑個、仁心積累，厚德栽培。天工信巧安排。試說與君當一笑哉。記年時此際，嗷嗷萬口，俾之粒食，活及嬰孩。歲始星周，事還好在，故遣麒麟出此胎。何須問，是興宗必矣，業廣基恢。